**อย. ชี้แจง ยาเสพติดในซองเครื่องดื่มเกลือแร่ คอลลาเจน และกาแฟ**

**เป็นวิธีการปกปิดอำพรางเจ้าหน้าที่รัฐของนักค้ายาเสพติด**

จากกรณีที่มีข่าวเจ้าหน้าที่ฝ่ายปราบปรามพบยาเสพติด เช่น ยาอี ยาเค ผสมอยู่ในซองเครื่องดื่มเกลือแร่ ซองคอลลาเจน และซองกาแฟ ลักลอบขายตามสถานบันเทิงและช่องทางออนไลน์ นั้น **เภสัชกรวีระชัย นลวชัย รองเลขาธิการคณะกรรมการอาหารและยา** กล่าวถึงประเด็นนี้ว่า การนำยาเสพติดมาใส่ในซองเครื่องดื่มเกลือแร่ คอลลาเจน และกาแฟ เป็นการปกปิดอำพรางของนักค้ายาเสพติดเพื่อหลีกเลี่ยงการจับกุมจากเจ้าหน้าที่  
ฝ่ายปราบปราม และขายให้เฉพาะกลุ่มผู้เสพยาเสพติด ในราคาที่แพงกว่าสินค้าทั่วไป โดยขายราคา   
1,200-1,500 บาท/ซอง จากการตรวจสอบจนถึงขณะนี้ สำนักงานคณะกรรมการอาหารและยา (อย.) ยังไม่พบการปนเปื้อน ยาเสพติดในเครื่องดื่มเกลือแร่ คอลลาเจน และกาแฟ ที่จำหน่ายโดยทั่วไป จึงขอให้พี่น้องประชาชนโปรดวางใจ ท่านสามารถบริโภคเครื่องดื่มทั้ง 3 ประเภท ที่ขอ อย. ถูกต้อง และมีเลขสารบบอาหาร ได้ตามปกติ ไม่ต้องหวั่นเกรงว่าจะบริโภคยาเสพติดโดยไม่รู้ตัว

หากผู้บริโภคมีข้อสงสัยเรื่องความปลอดภัยของผลิตภัณฑ์สุขภาพ สามารถสอบถามหรือแจ้งร้องเรียนได้ที่สายด่วน อย. 1556 หรือผ่าน Line: @FDAThai, Facebook: FDAThai หรือ E-mail: 1556@fda.moph.go.th ตู้ ปณ. 1556 ปณฝ.กระทรวงสาธารณสุข จ.นนทบุรี 11004 หรือสำนักงานสาธารณสุขจังหวัดทั่วประเทศ

\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*

**วันที่เผยแพร่ข่าว 22 เมษายน 2566 / ข่าวแจก 97 ปีงบประมาณ พ.ศ. 2566**